Man bieg oor moord op kleuterMortimer Saunders. Foto: ANA WAARSKUWING: Die berig bevat uiters grafiese besonderhede en kan sensitiewe lesers en kinders ontstel. Mortimer Saunders het Maandag in die Wes-Kaapse hooggeregshof beken dat hy die driejarige Courtney Pieters vermoor het. In ŉ verklaring wat deur Saunders se verdediging uitgelees is, het Saunders gesê hy het die dogtertjie vermoor nadat hy haar miergif ingegee het oor konflik tussen hom en Courtney se ma. Saunders het ŉ kamer by Courtney se ouerhuis gehuur. Volgens Saunders het Courtney se ouers haar op 4 Mei 2017 in die sorg van haar broer gelaat. Courtney het op die dag na sy kamer gekom. Hy het haar glo aangesê om te loop, maar sy het later weer teruggekeer. Volgens Saunders was hy geïrriteerd en het haar miergif ingegee. “Sy het begin hoes en nadat bure na haar begin roep het, het sy probeer skree.” Volgens Saunders kon hy nie toelaat dat Courtney in haar toestand gevind word nie aangesien die miergif haar nie net siek gemaak het nie maar sou doodmaak. Hy het paniekerig geraak en haar verwurg voor hy ŉ handdoek om haar gesig gebind het. Courtney Pieters “Ek het daarna omtrent ŉ uur lank in my kamer gebly,” het Saunders in sy verklaring gesê. Hy het hierna vir Courtney met sy vingers gepenetreer. Hy ontken egter dat hy haar met sy geslagsdeel gepenetreer het. Saunders het onskuldig gepleit op die aanklag van verkragting hoewel hy skuld erken het op aanklag van moord. Hy het egter aangevoer die moord was nie met voorbedagte rade nie. Volgens Saunders het Courtney se ouers later die dag teruggekeer en na haar begin soek wat hom laat besluit het om van haar liggaam ontslae te raak. Saunders is op 15 Mei verlede jaar vasgetrek ná Courtney se liggaam in ŉ vlak graf in Epping aangetref is. Die saak duur voort.